જ્યારે મુખ્યમંત્રી સહિત મંત્રીઓ સમક્ષ આ ‘આંદોલન’નો દોરીસંચાર કરી રહેલા ડૉ. અશોક ઢવળે, ડૉ. અજીત નાવલે, ધારાસભ્ય જીવા ગાવિત, રાધાકૃષ્ણ વિખે પાટીલ, અજીત પવાર, જયંત પાટીલ જેવા નેતાઓ સાથે વાટાઘાટો કરવા પહોંચ્યા ત્યારે તેમની ‘અપેક્ષા’થી વિપરીત તેમની મોટા ભાગની માંગણીઓનો ફડનવીસ સરકારે સ્વીકાર કરી લીધો. મજાની વાત તો એ હતી કે આ ભૂમિહિન વનવાસીઓની સમસ્યાઓના સમાધાન અંગેની બાંહેધરી લેખિતમાં આપીને એ કથિત કિસાન નેતાઓની મહારાષ્ટ્રમાં અરાજકતા સર્જવાની રહી આશા ઉપર પણ દેવેન્દ્ર ફડનવીસે પાણી ફેરવી દીધું !! વિધાનસભાનો ઘેરાવ કરવા મોટા ઉપાડે આવેલા અરાજકતાના પુરસ્કર્તાઓને આટલી હતાશા - નિરાશા તો વિશ્ર્વના એક પણ દેશમાં સાંપડી નથી !! આ ‘ભૂમિહિન’ વનવાસીઓના કિસાન આંદોલનનું આમ ગણતરીના કલાકોમાં સુરસુરિયું થઈ જશે એવી અપેક્ષા કોંગ્રેસ-વામપંથીઓ તો ઠીક મીડિયાકર્મીઓને પણ ન હતી. હા, આ ભૂમિહિનોને આ દિવસોમાં ખાવા-પીવાની મોજ પડી ગઈ હતી અને મુંબઈની યાત્રા પણ થઈ ગઈ. ઉપરથી એક લાલ ટોપી પણ મફતમાં મળી ગઈ. તેનો અત્યંત આનંદ હતો એ વાતનો ખાસ ઉલ્લેખ કરવો પડે. હા, આ હજારો ભૂમિહીન વનવાસીઓ પરત ફર્યા ત્યારે લાલ ટોપીઓ રહસ્યમય રીતે અદૃશ્ય થઈ ગઈ હતી, જો કે તે ચર્ચાનો વિષય નથી.